བཀའ་མ་ནི་གཏེར་འོག་ཏུ་མ་སོང་བའི་ཡིག་ཆ་ཡིན་ཞིང་།མཁས་པ་ལ་ལས་ལུང་བོན་ལྷ་གཉེན་གྱི་སྙན་རྒྱུད་རྣམས་ཀྱང་བཀའ་མའི་གྲས་སུ་བཞག་མོད་ཀྱང་དེ་དག་སྙན་རྒྱུད་ཀྱི་སྐབས་སུ་བཤད་ཟིན་པས་སླ་ཡང་ངལ་བར་མི་བྱ།སྤྱིར་བཀའ་མ་ལ་མང་ནའང་སྐབས་འདིར་སྙན་རྒྱུད་བོན་མ་ནུབ་པའི་གཏན་ཚིགས་དང་སྙན་རྒྱུད་བླ་མ་བརྒྱུད་པའི་རྣམ་ཐར་སོགས་འགའ་ཞིག་ངོ་སྤྲོད་བྱེད་པ་ལ།སྙན་རྒྱུད་ཀྱི་བོན་མ་ནུབ་པའི་གཏན་ཚིགས་ཞེས་པའི་རྩོམ་པ་པོ་མི་གསལ།གཞུང་རང་གི་མཇུག་ཏུ་གྱེར་སྤུངས་སྣང་བཞེར་ལོད་པོས་བརྩམས་ཞེས་བྲིས་ཡོད།བོད་རིག་ཞིབ་འཇུག་ཆེད་མཁས་མཁར་རྨེའུ་བསམ་ལགས་ཀྱིས་དུས་རབས་བཅུ་པའི་སྔོན་གྱི་ཡིག་ཆ་ཞིག་ཏུ་ངོས་འཛིན་གནང་འདུགམདོར་ན་ཡིག་ཆ་དེ་ད་ལྟ་ཞང་བོད་ལོ་རྒྱུས་ཕྱོགས་བསྒྲིགས་ཀྱི་སྟོད་ཆ་ཤོག་ལྷེ་༦༥༩ནས་༦༦༣བར་ཡོད།མདའ་ཚན་ཤོག་ངོས་བཅུ་ཙམ་ཡོད།དེའི་ནང་སྣང་བཞེར་ལོད་པོ་དང་ཞང་ཞུང་རྒྱལ་པོ་ལིག་རྐྱལ་གཉིས་མཆོད་གནས་སུ་འབྲེལ་བའི་ལོ་རྒྱུས་དང་།རྩོམ་དུས་ཞང་ཞུང་གི་རྒྱལ་པོ་ལིག་མིན་རྐྱལ་དང་བོད་ཀྱི་རྒྱལ་པོ་ཁྲི་སྲོང་ལྡེ་བཙན་གྱི་དུས་ཡིན་པར་བཤད།དེ་ཉིད་ལས་སྔར་བོད་ཀྱི་རྒྱལ་པོ་རྣམས་ལ་ཕྱི་བློན་གཅིགནང་བློན་གཅིགཉེ་བའི་བློན་པོ་གཅིག་བཅས་གསུམ་ལས་མེད།རྒྱལ་པོ་འདི་བའི་རིང་ལ་ཕྱི་བློན་བཅུ།ནང་བློན་བཅུ།ཕྲིན་བློན་བཅུ་བཅས་སུམ་ཅུ་ཡོད་པར་བཤད།སྟོབས་ཆེ་བས་སྟག་གཟིག་ནོར་གྱི་རྒྱལ་པོ།རྒྱ་གར་ཆོས་ཀྱི་རྒྱལ་པོ།རྒྱ་ནག་ཁྲིམས་ཀྱི་རྒྱལ་པོ་སོགས་བཏུལ།ཞང་ཞུང་རྒྱལ་པོ་ལིག་མིན་རྐྱལ་ཐབས་མཛད་ནས་བཏུལ་ཚུལ་བཤད།དེའི་ནང་དུ་བོད་རྒྱལ་ཁྲི་སྲོང་གིས་ཞང་རྒྱལ་བཀྲོངས་ཚུལ་སྐོར་ཁ་གསལ་ཞིག་ཡོད།